《既和宋君佳篇因取加字韵中所未用者别为十二韵》
宋代·刘攽

板筑废已久，楼居仍可嗟。敢辞才不逮，何说智无涯。

史例同新作，民谣异刺奢。栋梁虹夭矫，轩槛兽盘拿。

万室瞻华宇，千兵拥建牙。浮云生柱础，杲日透窗纱。

明灭穿林水，稠重覆堑花。长空指去鹭，过雨乱鸣蛙。

屡获诗人赋，时纡长者车。荐觞凝缥白，谐语缪壶龃。

隐吏容攀桂，终更遽及瓜。多惭双鬓雪，萧飒对文緺。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。